# Henning Larsen udtaget til designkonkurrence om Theodore Roosevelt Presidential Library i USA

**Sammen med norske Snøhetta og amerikanske Studio Gang, er Henning Larsen udtaget til konkurrencen om at tegne det nye Theodore Roosevelt Presidential Library – den amerikanske pendant til et kongeligt bibliotek.**

Biblioteket skal ligge i det majestætiske landskab ‘the Badlands’ i North Dakota, USA; en stat med dybe skandinaviske rødder.

”Vi er ekstremt stolte af få lov til at gribe en unik, historisk mulighed og ser frem til at dykke ned i den skandinaviske historie og det fantastiske landskab,” siger Partner og leder af Henning Larsens amerikanske kontor i New York, Michael Sørensen. ”Det nye bibliotek og den destination, som stedet kommer til at udgøre, skal være en fysisk manifestation af sin sociale, historiske og miljømæssige kontekst, både i dag og for fremtidige generationer. Bygning, landskab og natur skal gå op i en højere enhed.”

Det kommende bibliotek skriver sig ind i en historisk amerikansk tradition. Siden Herbert Hoover (præsident fra 1929-1936) er der bygget et bibliotek for hver amerikansk præsident. Senest i 2017 vandt den New York-baserede tegnestue Tod Williams Billie Tsien Architects konkurrencen om at tegne Barack Obamas bibliotek. Nu udvides traditionen med Theodore Roosevelts bibliotek.

Theodore Roosevelt, præsident fra 1901-1909, var en af landets mest folkekære ledere og var bl.a. den, som førte an i stræben mod at indføre naturfredning. Takket være denne indsats er antallet af nationalparker og -skove siden steget, herunder bl.a. Grand Canyon og Theodore Roosevelt Nationalpark, som ligger i netop naturområdet ’the Badlands’ i North Dakota.

”Dette projekt er dybt forankret i sin historie og skal stå på skuldrene af giganter,” udtaler Michael Sørensen. ”Theodore Roosevelt var en borger og en leder, som ikke var bange for at smøre ærmerne op og tage fat – en mentalitet, som kendetegner North Dakotas befolkning, hvoraf næsten 40% har skandinaviske aner.”

Melani Walton, formand for Design- og Arkitekturkomiteen udtaler: ”Arkitekterne deler vores vision og vores værdier. De har en iboende lyst til at ville lytte til og bruge tid sammen med borgerne, udforske økosystemet for området og omfavne Theodore Roosevelts liv og historiske betydning.”

Henning Larsen deltager i designkonkurrencen sammen med Nelson Byrd Woltz Landscape Architects. Henning Larsen, Snøhetta og Studio Gang er udvalgt fra en ’longlist’ på 12 tegnestuer, herunder Diller Scofidio + Renfro, Renzo Piano Building Workshop, Wingårdhs og Studio Libeskind. Designkonkurrencen afgøres i september 2020.

Lære mere på projektets hjemmeside: [Theodore Roosevelt Presidential Library.](https://www.trlibrary.com/)

Billeder og øvrigt materiale offentligt tilgængeligt via [Skyfish](https://www.skyfish.com/p/henninglarsenarchitects/trpl).

**Pressekontakt:**

Katherine Eloise Allen
KAL@henninglarsen.com
+45 2189 4054